Постановление № 60 от 23 март 2006 г. за изменение на постановление № 280 на министерския съвет от 2004 г. за създаване на център "фонд за лечение на деца" (обн. ДВ. бр.28 от 4 април 2006 г.)
МИНИСТЕРСКИЯТ СЪВЕТ
ПОСТАНОВИ:

§ 1. Член 2 се изменя така: 
"Чл. 2. (1) Центърът осъществява дейност по организационно и финансово подпомагане на български граждани на възраст до 18 години:
1. които се нуждаят от диагностични и лечебни процедури и няма условия за извършването им в Република България;
2. които се нуждаят от лечение с неразрешени за употреба в Република България лекарствени продукти при условията и по реда на Наредба № 2 от 2001 г. за условията и реда за лечение с неразрешени за употреба в Република България лекарствени продукти (обн., ДВ, бр. 6 от 2001 г.; доп., бр. 64 от 2001 г.) в случаите на лечение, започнало със съгласието на центъра;
3. за осигуряване на медицински изделия, които не могат да бъдат произведени в Република България, в случаите, когато лицата се лекуват със средства, предоставени от центъра;
4. за лечение на редки заболявания съгласно чл. 2 от Наредба № 22 от 2005 г. за условията и реда за разрешаване за употреба на лекарствени продукти, предназначени за лечение на редки заболявания (ДВ, бр. 62 от 2005 г.), които не се заплащат напълно или частично от републиканския бюджет и са извън обхвата на задължителното здравно осигуряване;
5. при трансплантация на стволови клетки при малигнени и хематологични заболявания.
(2) Центърът организира и финансира участието на чуждестранни медицински специалисти в диагностични и лечебни процедури в Република България на лицата по ал. 1, когато няма български медицински специалисти в съответната област.
(3) Финансирането на дейностите по ал. 1 и 2 се извършва до размера на средствата по бюджета на центъра за съответната година."
§ 2. В чл. 4 думите "дейността по организационно и финансово подпомагане на български граждани на възраст до 18 години, нуждаещи се от диагностични и лечебни процедури, за които няма условия за извършване в Република България" се заменят с "на дейностите по чл. 2".
§ 3. В чл. 6, ал. 4 т. 3 се изменя така:
"3. разглежда молби на граждани, за които са налице условията по чл. 2, и взема решение за всеки конкретен случай, като определя размера на отпусканата парична сума."